CELEX: 52014PC0227
Language: ro
Date: 2014-06-11
Title: Propunere de DECIZIE A CONSILIULUI de stabilire a componenței Comitetului Economic și Social

|
			
		
		
		52014PC0227
		
			Propunere de DECIZIE A CONSILIULUI de stabilire a componenței Comitetului Economic și Social /* COM/2014/0227 final - 2014/0129 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Articolul 301 din Tratatul privind funcționarea
Uniunii Europene (TFUE) prevede că numărul de membri ai Comitetului
Economic și Social, denumit în conformitate cu Regulile sale de
procedură „Comitetul Economic și Social European” (în continuare
„Comitetul”) nu poate depăși trei sute cincizeci. 
Până la intrarea în vigoare a Tratatului
de la Lisabona, componența Comitetului era stabilită prin tratate.
După această dată, paragraful al doilea de la articolul 301 prevede
că Consiliul, hotărând în unanimitate, la propunerea Comisiei,
adoptă o decizie care stabilește componența Comitetului. 
Articolul 7 din Protocolul (nr. 36) privind
dispozițiile tranzitorii a păstrat componența Comitetului astfel
cum a fost stabilită anterior prin articolul 258 din Tratatul CE
„până la intrarea în vigoare a deciziei menționate la articolul 301
din Tratatul privind funcționarea Uniunii Europene”. 
Începând cu 1 iulie 2013, componența
Comitetului a fost adaptată prin dispozițiile de la articolul 23
alineatul (1) din Actul privind condițiile de aderare a Republicii Croația.
Articolul 23 alineatul (2) din actul menționat prevede că
numărul membrilor Comitetului „este mărit temporar la 353 pentru a ține
seama de aderarea Croației, pentru perioada cuprinsă între data
aderării și sfârșitul mandatului în timpul căruia Croația
aderă la Uniune sau până la intrarea în vigoare a deciziei menționate
la articolul 301 paragraful al doilea din TFUE, oricare dintre acestea ar
surveni mai înainte”. 
Actualul mandat la Comitetului se va încheia
la 20 septembrie 2015. Prin urmare, este necesară adoptarea la timp de
către Consiliu a unei decizii privind componența Comitetului, înainte
de lansarea de către Consiliu a unei proceduri pentru reînnoirea Comitetului
pentru perioada 2015-2020. 
Ar trebui reamintit faptul că articolul
300 alineatul (5) din TFUE prevede că normele referitoare la natura
componenței organelor consultative (Comitetul Economic și Social și
Comitetul Regiunilor) „sunt revizuite periodic de Consiliu, pentru a ține
seama de evoluția economică, socială și demografică a
Uniunii. Consiliul, la propunerea Comisiei, adoptă decizii în acest scop.”

2.           REZULTATELE
CONSULTĂRILOR CU PĂRȚILE INTERESATE 
De la Conferința interguvernamentală
care a adoptat textul Tratatului de la Lisabona nu s-au produs în Uniune evoluții
economice, sociale și demografice care să justifice o modificare
semnificativă a naturii componenței Comitetului. Prin urmare,
prezenta propunere se limitează la stabilirea numărului de membri ai
Comitetului pentru fiecare stat membru. În plus, Comisia adoptă prezenta
propunere în același timp cu propunerea sa privind componența
Comitetului Regiunilor, care a adoptat o recomandare privind componența
sa, pe care Comisia a consultat-o cu atenția cuvenită. Din motivele
expuse mai sus, Comisia a hotărât să nu desfășoare
consultări de amploare pe acest subiect. 
3.           ELEMENTELE JURIDICE ALE
PROPUNERII
3.1         Temei juridic
Propunerea se bazează pe paragraful al
doilea de la articolul 301 din TFUE, care prevede stabilirea componenței
Comitetului printr-o decizie unanimă a Consiliului. 
3.2         Explicarea propunerii
În urma aderării Croației, actuala
componență a Consiliului nu poate fi păstrată integral
după încheierea mandatului membrilor actuali, întrucât s-ar depăși
numărul maxim de membri prevăzut în tratat. 
Tratatul nu conține dispoziții
privind metoda de stabilire a componenței Comitetului Economic și
Social sau a celei a Comitetului Regiunilor, în limita numărului maxim de
350 de membri. Această situație este diferită de cea a
Parlamentului European, a cărui componență este
reglementată de criterii prevăzute la articolul 14 alineatul (2) din
Tratatul privind Uniunea Europeană. În timp ce Parlamentul este compus din
reprezentanți direct aleși ai cetățenilor Uniunii,
Comitetul este format din reprezentanți ai organizațiilor patronale,
salariale și ai altor reprezentanți ai societății civile
[articolul 300 alineatul (2) din TFUE]. Prin urmare, principala preocupare ar
trebui să fie garantarea reprezentării organizațiilor patronale,
salariale și a societății civile în Comitet, mai degrabă
decât stabilirea unei corelații directe cu dimensiunea populației
fiecărui stat membru.
Comisia este de părere că actualul
echilibru de la nivelul componenței Comitetului ar trebui păstrat, în
măsura posibilului, întrucât este rezultatul unei serii de Conferințe
interguvernamentale. 
Prin urmare, se propune să fie
prevăzute cât mai puține modificări, să se reducă
numărul actual de membri alocat unui stat membru cu cel mult unu și,
menținând un număr minim de cinci membri pentru un stat membru
(numărul de membri alocat în prezent Maltei), aceste reduceri să fie
aplicate mai întâi statelor membre cu cea mai mică populație
(Luxemburg, Cipru și Estonia), pentru a permite implicarea membrilor din
fiecare stat membru în întreaga gamă de activități a
Comitetului. 
Comisia adoptă prezenta propunere în
paralel cu propunerea privind componența Comitetului Regiunilor. Ar trebui
menținut paralelismul în ceea ce privește alocarea numărului de
membri către statele membre în cele două comitete. 
Comisia consideră că nu ar fi
oportun să se prevadă o metodologie care ar stabili dinainte
realocarea numărului de membri în eventualitatea aderării unui alt
stat la Uniune, având în vedere faptul că tratatul prevede o revizuire
periodică, dar nu și criterii pe baza cărora ar putea fi
stabilită o astfel de metodologie permanentă. 
3.3         Intrarea în vigoare 
Se propune amânarea de către Consiliu a
intrării în vigoare a prezentei decizii până în ziua următoare
expirării mandatului actual al Comitetului. Dacă intrarea în vigoare
nu ar fi amânată, dispozițiile de la articolul 23 alineatul (2) din
Actul privind condițiile de aderare a Republicii Croația ar însemna
că majorarea temporară la 353 de membri nu ar mai fi legală din
ziua intrării în vigoare a propunerii de decizie. 
2014/0129 (NLE)
Propunere de
DECIZIE A CONSILIULUI
de stabilire a componenței Comitetului
Economic și Social
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 301,
având în vedere propunerea Comisiei Europene,
întrucât:
(1)       Articolul 300 alineatul (2) din
Tratatul privind funcționarea Uniunii Europene prevede că Comitetul
Economic și Social este format din reprezentanți ai organizațiilor
patronale, salariale și ai altor reprezentanți ai societății
civile.
(2)       Articolul 301 din Tratatul
privind funcționarea Uniunii Europene prevede că Consiliul stabilește
componența Comitetului Economic și Social. Numărul de membri nu
poate depăși 350. 
(3)       Actualul echilibru al
componenței Comitetului Economic și Social ar trebui menținut,
în măsura posibilului, întrucât este rezultatul unei serii de Conferințe
interguvernamentale.
(4)       Pentru a permite componența
Comitetului Economic și Social în conformitate cu articolul 23 din Actul
privind condițiile de aderare a Republicii Croația până la
încheierea mandatului membrilor actuali, intrarea în vigoare a prezentei
decizii ar trebui amânată până la data respectivă,
ADOPTĂ PREZENTA DECIZIE: 
Articolul 1
Numărul membrilor Comitetului Economic și
Social este următorul:
Belgia                                                                          12

Bulgaria                                                                       12

Republica Cehă                                                           12

Danemarca                                                                  9

Germania                                                                     24

Estonia                                                                        6

Irlanda                                                                         9

Grecia                                                                          12

Spania                                                                                     21

Franța                                                                                    24

Croația                                                                       9

Italia                                                                            24

Cipru                                                                           5

Letonia                                                                        7

Lituania                                                                       9

Luxemburg                                                                  5

Ungaria                                                                       12

Malta                                                                           5

Țările de Jos                                                               12

Austria                                                                        12

Polonia                                                                        21

Portugalia                                                                    12

România                                                                      15
Slovenia:                                                                     7

Slovacia                                                                       9

Finlanda                                                                      9

Suedia                                                                                     12

Regatul Unit                                                               24.
Articolul 2
Prezenta decizie intră în vigoare în ziua
următoare încheierii mandatului membrilor actuali ai Comitetului Economic și
Social. 
Adoptată la Bruxelles,
                                                                       Pentru
Consiliu
                                                                       Președintele